Poika Paavola syntyi raskaan taakan alle: suomalaisella vauvalla on 25000 euroa valtion ja kuntien velkaa – ja sekin on vasta alkua

Eläkejärjestelmä sälyttää vastasyntyneen maksettavaksi keskimäärin yli 80 000 euroa edellisten sukupolvien eläkkeitä. Työuransa aikana hän saa varautua kustantamaan myös vanhempien sukupolvien kasvavat hoivamenot.

Nurmijärveläinen poika Paavola pullahti viime viikon tiistaina parkuen keskelle suomalaista hyvinvointiyhteiskuntaa. Hän syntyi Hyvinkään sairaalassa valtioon, joka on monilla mittareilla todettu maailman parhaaksi paikaksi asua.

Viime vuodet tätä hyvinvointia on pidetty yllä velkarahalla. Jos poika Paavola osaisi murehtia, se huolestuttaisi häntä ehkä hieman – samoin se, että hänen vastuulleen tulevat myös ikääntyvän väestön eläkelasku ja hoivaaminen.